Brandstof haal dalk rekordprysGauteng-motoriste sal op 5 Maart waarskynlik vir die eerste keer meer as R14 per liter betaal vir 93-oktaan petrol. Paul Joubert, ŉ senior navorser by die Solidariteit Navorsingsinstituut, het Dinsdag aan Maroela Media gesê ongunstige bewegings in die rand/dollar-wisselkoers en internasionale petroleumprodukpryse tot dusver in Februarie, dui daarop dat die prys van petrol met sowat 25c tot 30c sal styg, terwyl groothandelprys van diesel sowat 20c hoër sal wees. Dit sal die prys van 93-oktaan petrol in Gauteng op R14,00 tot R14,05 te staan bring, terwyl die groothandelprys van diesel met ŉ 0,05% swawelinhoud ongeveer R13,31 per liter sal wees. Hierdie pryse sal onderskeidelik ongeveer 9% en 12% hoër wees as ŉ jaar gelede. “Dit is belangrik om daarvan kennis te dra dat die stygings in die brandstofpryse niks met die e-tolstelsel of ander regeringspanderingsbehoeftes te doen het nie,” het Joubert gesê. “Die belasting op brandstof is ŉ vaste bedrag per liter, wat slegs jaarliks in April aangepas word. Dit is nie ŉ persentasie soos BTW nie. Dit beteken dat die belastinggaarder nie ŉ hoër bedrag belasting inkry wanneer brandstofpryse weens normale faktore soos die wisselkoers of internasionale petroleumprodukpryse styg nie. Buiten in April is al faktor wat die staat se belastinginkomste uit brandstof beïnvloed, die hoeveelheid wat verkoop word – nie die prys daarvan nie.”